钦定古今图书集成/明伦汇编/氏族典/第160卷 > 韩褒
## 钦定古今图书集成/明伦汇编/氏族典/第160卷 > 韩褒

按《周书韩褒传》，“褒字弘业，其先颍川颍阳人也，徙居
昌黎。祖瓌，魏镇西将军、平凉郡守、安定郡公。父演，中
散大夫、恒州刺史。褒少有志尚，好学而不守章句。及
长，涉猎经史，深沉有远略。魏建明中，起家奉朝请，加
强弩将军，迁大中大夫。属魏室丧乱，褒避地于夏州。
时太祖为刺史，素闻其名，待以客礼。太祖为丞相，引”
褒为录事参军，赐姓侯吕陵氏。大统初，迁行台左丞，
赐爵三水县伯。寻转丞相府属，加中军将军、银青光
禄大夫。二年，以褒为镇南将军、丞相府从事中郎，出
镇浙郦。居二年，征拜丞相府司马，进爵为侯。出为北
雍州刺史，加卫大将军。入为给事黄门侍郎。九年，迁
侍中。十二年，除都督、西凉州刺史。十六年，加大都督、
凉州诸军事。魏废帝元年，转会州刺史。二年，进位车
骑大将军、仪同三司。寻加骠骑大将军、开府仪同三
司，进爵为公。武成三年，征拜御伯中大夫。保定二年，
转司会。三年，出为汾州刺史。四年，迁河洮、封三州诸
军事、河州总管。天和三年，转凤州刺史，以年老致仕。
五年，拜少保。褒历事三帝，以忠厚见知，高祖深相敬
重，常以师道处之。每入朝见，必有诏令坐，然后与论
政事。七年，卒。赠泾、岐、燕三州刺史，谥曰贞。子继伯嗣。